CELEX: 52018PC0059
Language: hu
Date: 2018-02-09
Title: Javaslat A TANÁCS VÉGREHAJTÁSI HATÁROZATA Lettországnak a közös hozzáadottértékadó-rendszerről szóló 2006/112/EK tanácsi irányelv 193. cikkétől eltérő különös intézkedés bevezetésére történő felhatalmazásáról

EURÓPAI BIZOTTSÁG
            Brüsszel, 2018.2.9.
            COM(2018) 59 final
            2018/0024(NLE)
            Javaslat
            A TANÁCS VÉGREHAJTÁSI HATÁROZATA
            Lettországnak a közös hozzáadottértékadó-rendszerről szóló 2006/112/EK tanácsi irányelv 193. cikkétől eltérő különös intézkedés bevezetésére történő felhatalmazásáról
            
               
         
         
            
               INDOKOLÁS
            
            
               
                  A közös hozzáadottértékadó-rendszerről szóló, 2006. november 28-i 2006/112/EK irányelv (a továbbiakban: héairányelv) 395. cikkének (1) bekezdése értelmében a Tanács a Bizottság javaslata alapján bármelyik tagállamot egyhangúlag felhatalmazhatja arra, hogy az irányelvben foglaltaktól eltérő különös intézkedéseket vezessen be a hozzáadottérték-adó beszedésének egyszerűsítésére vagy egyes adócsalások és -kikerülések megelőzésére.
               
               
                  A Bizottság által 2017. november 15-én iktatott levelében Lettország eltérést kért a héairányelv 193. cikkétől annak érdekében, hogy fordított adózást alkalmazhasson a játékkonzolok értékesítésére. A héairányelv 395. cikke (2) bekezdésének megfelelően a Bizottság 2017. november 23-án kelt levelében tájékoztatta a többi tagállamot Lettország kérelméről. A Bizottság november 24-én kelt levelében értesítette Lettországot arról, hogy birtokában van a kérelem elbírálásához szükséges valamennyi információnak.
               
            
            
               1.A JAVASLAT HÁTTERE
            
            
               •A javaslat indokai és céljai
            
            
               
                  A héairányelv 193. cikke általános szabályként előírja, hogy rendes körülmények között a hozzáadottérték-adót (héa) a termékértékesítést vagy szolgáltatást végző adóalany köteles megfizetni.
               
            
            
               A héairányelv 199a. cikkének (1) bekezdése értelmében a tagállamok előírhatják, hogy a szóban forgó cikkben felsorolt termékek és szolgáltatások esetében a héa megfizetéséért felelős személy az az adóalany, akinek a részére azokat értékesítették (fordított adózás). Fordított adózás esetében az az adóalany köteles megfizetni a hozzáadottérték-adót, akinek a részére a terméket vagy a szolgáltatást értékesítették. Ez az adóalany, amennyiben teljes körű levonási joggal rendelkezik, egyidejűleg hajtja végre az értékesítéshez kapcsolódó héa bevallását és levonását, így az államkincstár részére ténylegesen nem fizet be héát. A játékkonzolok értékesítése szerepel a 199a. cikk (1) bekezdésének h) pontjában. 
            
            
               
                  Lettország nem élt a héairányelv 199a. cikke (1) bekezdésének h) pontjában biztosított lehetőséggel, és nem alkalmaz fordított adózást a játékkonzolok értékesítésére. Mivel azonban a lettországi játékkonzol-ágazatban az utóbbi időben egyre gyakoribbá váltak a csalások, a tagállam be kívánja vezetni a fordított adózást a játékkonzolok belföldi értékesítésére vonatkozóan. 
               
            
            
               A héairányelv 199a. cikkének (1) bekezdése úgy rendelkezik, hogy a fordított adózás 2018. december 31-ig, legalább kétéves időszakra alkalmazható. Mivel a kétéves időszakra vonatkozó feltétel ez esetben nem teljesül, Lettország az említett cikk alapján nem alkalmazhatja a fordított adózást. 
            
            
               Ezért Lettország felhatalmazást kér arra, hogy a héairányelv 193. cikkétől eltérve a héairányelv 395. cikke alapján fordított adózást alkalmazhasson a játékkonzolok értékesítésére. 
            
            
               Lettország azért kéri az eltérést, hogy megakadályozza a játékkonzolok ágazatában előforduló héacsalásokat. A 199a. cikk (1) bekezdésének c), d) és h) pontjában foglalt lehetőségek alapján Lettország 2016. április 1-je óta fordított adózást alkalmaz a mobiltelefonok, a tábla PC-k, a laptopok és az integrált áramkörű eszközök értékesítésére. Megállapításra került, hogy az utóbbi eszközök értékesítésére vonatkozó fordított adózás bevezetése nyomán gyakoribbá váltak a héacsalások a játékkonzolok értékesítése terén. Ezek a termékek alkalmasak a csalásra, mivel viszonylag kis méretükhöz képest nagy értékűek, és elterjedt a velük való internetes kereskedelem.
            
            
               Lettország állítása szerint sor került ellenőrzésekre a játékkonzolok értékesítésének ágazatában. Megállapítást nyert, hogy 2017-ben 14 fedőcég működött ebben az ágazatban, amelyek az érintett ágazatban működő összes vállalkozás 6,4 %-át képviselték. 2016-ban a játékkonzolok értékesítésének ágazatában működő 219 regisztrált héaalany közül nyolc vallott be előzetesen felszámított héát az ügyletei kapcsán, a többi adóalany pedig fedőcégnek minősült (ez az összes héa-azonosítószámmal rendelkező személy 3,7 %-át jelenti). Az egyes gazdasági szereplők csalárd tevékenységeinek megelőzése érdekében a lett adóhatóság (VID) él azzal a lehetőséggel, hogy törölhet gazdasági szereplőket a héaalanyok általa vezetett nyilvántartásából. 2017-ben jelentősen nőtt a szóban forgó ágazatban működő azon adóalanyok száma, amelyeket töröltek a VID héaalany-nyilvántartásából. Csak az év első nyolc hónapjában 16, az ágazatban működő adóalany került törlésre a nyilvántartásból, ez a 2016-ban törölt adóalanyok teljes számának (18) 88,9 %-a. 
            
            
               A Lettország által szolgáltatott adatok szerint az ország több intézkedést is hozott annak érdekében, hogy fellépjen a héacsalások ellen és visszaszorítsa azokat. Például: új követelmények kerültek bevezetésre a pénztárgépekre vonatkozóan azzal a céllal, hogy teljesen megszűnjön a regisztrált ügyletek törlésének lehetősége, a héabevallásban közölni kell az ügyletek részletes bontását, különös figyelmet fordítanak a rutinellenőrzések és a közigazgatási intézkedések fejlesztésére, továbbá bevezetésre került a hitelintézetek és más jogalanyok azon kötelezettsége, hogy tájékoztatniuk kell a VID-et a gyanús ügyletekről. Fontolóra vették az elektronikus számlázás bevezetését is. Mindezen intézkedések ellenére Lettország szükségesnek tartja a játékkonzolok értékesítésére vonatkozó fordított adózás bevezetését is annak érdekében, hogy megelőzhető legyen az állami költségvetést érintő héabevétel-kiesés. 
            
            
               A játékkonzolok értékesítése csalásra alkalmas területnek minősül, és – a tábla PC-k és laptopok értékesítése mellett – szerepel a héairányelv 199a. cikke (1) bekezdésének h) pontjában. Ha teljesülne a minimális alkalmazási időszakra vonatkozó feltétel, Lettország hivatkozhatna az említett cikkre a fordított adózás alkalmazása kapcsán. 
            
            
               A Bizottság ezért azt javasolja, hogy engedélyezett legyen az eltérés a héairányelv 199a. cikkének időbeli hatályán belül. A javasolt eltérés így 2018. december 31-ig, tehát a héairányelv 199a. cikkének hatályvesztéséig maradna érvényben. 
            
            
               •Összhang a szabályozási terület jelenlegi rendelkezéseivel
            
            
               
                  A héairányelv 199a. cikke (1) bekezdésének h) pontja alapján játékkonzolok értékesítése esetében lehetőség van a fordított adózás alkalmazására. Az említett rendelkezés alapján több tagállam alkalmazza is a fordított adózást.
                     1
                   Ha teljesülne a kétéves minimális alkalmazási időszakra vonatkozó feltétel, Lettország is élhetne a fordított adózással a játékkonzol-értékesítések esetében anélkül, hogy a héairányelv 395. cikke szerinti eltérést kellene kérnie. 
               
               
                  A javasolt intézkedés tehát összhangban van a héairányelv hatályos rendelkezéseivel. 
               
            
            
               2.JOGALAP, SZUBSZIDIARITÁS ÉS ARÁNYOSSÁG
            
         
         
            
               •Jogalap
            
            
               A héairányelv 395. cikke.
            
            
               •Szubszidiaritás (nem kizárólagos hatáskör esetén) 
            
            
               A héairányelvnek a javaslat alapját képező rendelkezésére tekintettel a szubszidiaritás elve nem alkalmazható.
            
            
               •Arányosság
            
            
               A határozat felhatalmazást ad egy tagállam számára annak saját kérelme alapján, kötelezettséget tehát nem keletkeztet.
            
            
               Az eltérés hatályának korlátozott mivoltára tekintettel a különös intézkedés arányban áll a kitűzött céllal, vagyis az adott ágazatban előforduló egyes adócsalások és -kikerülések megelőzésével. 
            
            
               •A jogi aktus típusának megválasztása
            
            
               A héairányelv 395. cikke értelmében a héára vonatkozó közös szabályoktól kizárólag abban az esetben lehet eltérni, ha arra a Tanács a Bizottság javaslata alapján egyhangúlag felhatalmazást ad. Ezenfelül azért a tanácsi határozat a legmegfelelőbb jogi aktus, mert az egy-egy tagállamnak is címezhető.
            
            
               3.AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
            
            
               •Az érdekelt felekkel folytatott konzultációk
            
            
               
                  A javaslat alapját a Lettország által benyújtott kérelem képezi, és az csak ezt a tagállamot érinti.
               
            
            
               •Szakértői vélemények beszerzése és felhasználása
            
            
               Külső szakértők bevonására nem volt szükség.
            
            
               •Hatásvizsgálat
            
            
               A végrehajtási határozatra irányuló javaslat célja egyes adócsalások és -kikerülések megelőzése a játékkonzolok értékesítésének ágazatában. A fordított adózás várhatóan segíti Lettországot abban, hogy megállítsa a játékkonzolok értékesítéséhez kapcsolódó héacsalások további terjedését. Következésképpen az eltérés potenciálisan pozitív hatással fog járni. 
            
            
               Az eltérés szűk alkalmazási köre és időben korlátozott alkalmazása miatt a hatása mindenképpen korlátozott lesz.
            
            
               4.KÖLTSÉGVETÉSI VONZATOK
            
            
               A javaslat nincs negatív hatással az uniós költségvetésre. 
            
            
               5.EGYÉB ELEMEK
            
         
         
            
               A javaslat hatályvesztésre vonatkozó rendelkezést tartalmaz, amely 2018. december 31-én lép életbe.
            
            
               2018/0024 (NLE)
            
            
               Javaslat
            
            
               A TANÁCS VÉGREHAJTÁSI HATÁROZATA
            
            
               Lettországnak a közös hozzáadottértékadó-rendszerről szóló 2006/112/EK tanácsi irányelv 193. cikkétől eltérő különös intézkedés bevezetésére történő felhatalmazásáról
            
            
               AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre, 
            
            
               tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre
                  2
                
            
            
               és különösen annak 395. cikke (1) bekezdésére,
            
            
               tekintettel az Európai Bizottság javaslatára,
            
            
               mivel:
            
            
               (1)A 2006/112/EK irányelv 193. cikke általános szabályként előírja, hogy a hozzáadottérték-adót (héa) az adóztatandó termékértékesítést vagy szolgáltatást végző adóalany köteles megfizetni az adóhatóságnak.
            
            
               (2)A 2006/112/EK irányelv 199a. cikke (1) bekezdése h) pontjának értelmében a tagállamok előírhatják, hogy játékkonzolok értékesítése esetében a héa megfizetéséért felelős személy az az adóalany, akinek a részére a játékkonzolt értékesítették (fordított adózás). Lettország – bár az említett irányelv 199a. cikke (1) bekezdésének h) pontja alapján fordított adózást alkalmaz a tábla PC-k és a laptopok értékesítésére – nem él ezzel a lehetőséggel.
            
            
               (3)Mivel a lettországi játékkonzol-ágazatban az utóbbi időben gyakoribbá váltak a csalások, a tagállam be kívánja vezetni a fordított adózást a játékkonzolok belföldi értékesítésére vonatkozóan. 
            
            
               (4)A 2006/112/EK irányelv 199a. cikkének (1) bekezdése úgy rendelkezik, hogy a fordított adózás 2018. december 31-ig, legalább kétéves időszakra alkalmazható. Mivel a kétéves időszakra vonatkozó feltétel nem teljesül, Lettország a 2006/112/EK irányelv 199a. cikke (1) bekezdésének h) pontja alapján nem alkalmazhatja a fordított adózást. 
            
            
               (5)A Bizottság által 2017. november 15-én iktatott levelében Lettország felhatalmazást kért az említett irányelv 193. cikkétől eltérő intézkedés alkalmazására annak érdekében, hogy játékkonzolok értékesítése esetében a vevő legyen köteles megfizetni a héát. 
            
            
               (6)A 2006/112/EK irányelv 395. cikke (2) bekezdésével összhangban a Bizottság 2017. november 23-án kelt levelében tájékoztatta a többi tagállamot Lettország kérelméről. A Bizottság 2017. november 24-én kelt levelében értesítette Lettországot arról, hogy birtokában van a kérelem elbírálásához szükséges valamennyi információnak. 
            
            
               (7)A Lettország által szolgáltatott információk szerint azt követően, hogy a mobiltelefonok, a tábla PC-k, a laptopok és az integrált áramkörű eszközök értékesítésére vonatkozóan bevezetésre került a fordított adózás, gyakoribbá váltak a játékkonzolok értékesítéséhez kapcsolódó héacsalások. A játékkonzolok különösen alkalmasak a héacsalásra, mivel viszonylag kis méretükhöz képest nagy értékűek, és kiterjedt internetes piacuk van. A Lettország által benyújtott információk alapján az ország már több hagyományos intézkedést is bevezetett annak érdekében, hogy fellépjen a héacsalások ellen. Mindezek ellenére Lettország szükségesnek tartja a játékkonzolok értékesítésére vonatkozó fordított adózás bevezetését annak érdekében, hogy megelőzhető legyen az állami költségvetést érintő héabevétel-kiesés. 
            
            
               (8)Lettországot ezért fel kell hatalmazni arra, hogy meghatározott ideig fordított adózást alkalmazzon a játékkonzolok értékesítésére. 
            
            
               (9)Az eltérésnek nincs kedvezőtlen hatása az Unió héabevételekből származó saját forrásaira, 
            
         
         
            
               ELFOGADTA EZT A HATÁROZATOT: 
            
            
               1. cikk
            
            
               A 2006/112/EK irányelv 193. cikkétől eltérve Lettország felhatalmazást kap arra, hogy játékkonzolok értékesítése esetében a vevőt jelölje meg héafizetésre kötelezett személyként. 
            
            
               2. cikk
            
            
               Ez a határozat a róla szóló értesítés napján lép hatályba.
            
            
               Ez a határozat 2018. december 31-én hatályát veszti.
            
            
               3. cikk
            
            
               Ennek a határozatnak a Lett Köztársaság a címzettje.
            
            
               Kelt Brüsszelben, -án/-én.
            
            
               
                     a Tanács részéről
               
               
                     az elnök
               
            
         
         
            
                  
                     (1)
                  
                        Lásd a héabizottsághoz beérkezett értesítések listáját: 
                  http://ec.europa.eu/taxation_customs/sites/taxation/files/resources/documents/taxation/vat/key_documents/vat_committee/notifications.pdf
               
               
                  
                     (2)
                  
                        HL L 347., 2006.12.11., 1. o.